3F'erne og HK'erne på Grønlandshavnen er ckokerede. De så i aftes og onsdag morgen måbende til, at nyheden om, at Royal Arctic Line nedlægger sine aktiviteter i Aalborg og rykker til Aarhus, spredte sig i medierne. Selv havde de intet hørt. - Det er en katastrofe og en dyb, dyb uanstændig måde at agere på. Mine medlemmer har intet hørt, så de er meget frustrerede over at læse nyheden i medierne, siger Ole Nors Nielsen, der er næstformand for Transportgruppen under 3F i Aalborg. 65 af hans medlemmer nedlagde onsdag over middag arbejdet og gik hjem. Slukørede og kede af det. - Det er hele deres livsgrundlag, der med et bliver trukket væk under dem. Nogle af dem har 40 års anciennitet, så det er dybt deprimerende, siger han. Ole Nors Nielsen har netop været på havnen for at tale med medlemmerne om den overenskomststridige arbejdsnedlæggelse. - Direktøren burde have været anstændig nok til at kalde folkene sammen og overbringe dem nyheden i stedet for at melde det ud i pressen først. Så jeg kan godt forstå, at de er kede af det, siger Ole Nors Nielsen. Også HK'erne er gået hjem. - Alle i firmaet så jo også nyhederne i går, og der er selvfølgelig frustrationer. Så de har valgt at gå hjem fra arbejde, og i morgen tidlig klokken syv møder de igen. Vi vil fortsat indgå i en postiv dialog med både kollegaer og ledelse om, hvordan vi kommer videre herfra, siger Helle Tang Ravn, der er HK-tillidsrepræsentant hos Royal Arctic Line. 18 medlemmer fra Metal har også nedlagt arbejdet. Det er Royal Arctic Lines planer at flytte alle aktiviteter til Aarhus allerede i 2019. Medarbejderne mødes igen torsdag morgen for at drøfte situationen.
3F'ere, HK'ere og Metal-medlemmer er rasende over, at de skal høre om Royal Arctic Lines planer om at flytte alle aktiviteter til Aarhus i medierne. Har intet hørt fra direktør. Opdateret 16.15.